Gentur U14 hava spælt seg í steypafinaluna, og leygardagin skal slagið standa. Dysturin móti AB/B71 verður spældur á Tórsvølli kl. 14: 30, og fjepparabussurin koyrir kl. 13: 15. Øll eru meira enn vælkomin at stuðla okkara liði! Vegurin til finaluna um Eilif Arge-steypið, byrjaði við 4-2 sigri á EB/Streymi, í einum jøvnum og spennandi dysti. Í fjórðingsfinaluni møttu vit NSÍ, har okkara gjørdu bart við stórsigri, heili 18-0. Hálvfinalan móti B68 gjørdist sera spennandi. Okkara komu sannførandi til hálvleiks við 4-1 leiðslu. Í 2. hálvleiki megnaðu gestirnir at skora 2 mál, til 4-3, og spenningur í av álvara. B68 fingu tó ikki fleiri mál, og minuttin fyri fulla tíð, fingu vit seinasta málið og vunnu sostatt 5-3. Við Mass Anthoniussen á odda hava genturnar havt eitt megnar ár higartil. B-liðið hevur klára seg sera væl og liggja á 4. plássi, og A-liðið liggur á 2. plássi, 2 stig aftanfyri HB, við einum dysti til góðar. Ágrýtnu genturnar hava vant nógv og væl, og víst ein hugburð, sum onnur ítróttarfólk kunnu læra nógv av. Og fyrsta lønin fyri stríðið er so finalupláss leygardagin.